Is ek volmaak? - www.bybelkennis.co.za
by Coen Slabber · Published 13/05/2016 · Updated 06/04/2016
Deur een offer het Hy dan dié wat heilig gemaak word, vir altyd perfek gemaak (Hebreërs 10:14 – Interliniêre Bybel)
Beteken dit ons is nou reeds volmaak in ons gedrag en gesindhede? Kom ons kyk na twee aspekte:
Op watter manier is ons volmaak/perfek?
Die mense wat perfek/volmaak gemaak word, is diegene wat heilig gemaak word. In Hebreërs 5:1 het die skrywer gesê dat sy lesers so traag is om te leer. Hulle is alles behalwe VOLMAAK. Ons kan dus aanvaar dat volmaak in Hebreërs 10:14 nie beteken dat ons sondeloos volmaak is nie.
Wat beteken dit dan? Die antwoord kry ons in verse 15 – 18. Die skrywer verduidelik dat in die nuwe verbond , wat deur Christus met sy bloed verseël is, is daar totale vergifnis vir al ons sondes. Dan sê Hy verder: " Aan hulle sondes en hulle oortredings sal Ek nooit weer dink nie." Waar die sondes vergewe is, is geen offer daarvoor meer nodig nie (Hebreërs 10:17 – 18). Die skrywer verduidelik die huidige volmaaktheid in terme van vergifnis.
God se mense is volmaak in die sin dat God hulle sondes weggeneem het. Hy vergewe hulle en bring dit nooit weer na vore as gronde vir veroordeling nie. Hy skryf nie enige van ons sondes aan ons toe nie.
Versekering in volmaaktheid
Vir wie het Christus sy werk aan die kruis gedoen? Hebreërs 10:14 is baie duidelik: Deur een offer het Hy dan dié wat heilig gemaak word. In Hebreërs 10:10 sê die skrywer dat ons vir Hom afgesonder is deur die offer van Jesus Christus – eens en vir altyd.
Wat beteken dit? Ons kan volmaak in die oë van ons hemelse Vader voor Hom staan as ons wegbeweeg van die huidige onvolmaaktheid; ons neem toe in heiligheid deur geloof en God se genade. Hierdie is 'n wonderlike bemoediging vir onvolmaakte sondaars soos ons.